## Turisme distribuïx més de 41,5 milions d’euros de fons Next Generation EU a través de 22 plans de sostenibilitat turística en destinació de la Comunitat Valenciana

*** Nuria Montes reitera l'aposta del Consell per fomentar la sostenibilitat turística a la Comunitat Valenciana
* Per províncies, Alacant té 7 plans dotats amb 16,5 milions d'euros, Castelló té 7 plans amb una assignació superior a 10 milions d'euros i València, 8 plans dotats amb 15 milions d'euros**

Turisme transferirà un total de 41.531.000 euros procedents de fons Next Generation EU a les 22 entitats locals de la Comunitat Valenciana integrants del Pla territorial de sostenibilitat turística en destinació Comunitat Valenciana corresponent a la convocatòria extraordinària de 2023.

Així, a través d’una resolució signada per la presidenta de Turisme Comunitat Valenciana, que en breu es publicarà en el *Diari Oficial de la Generalitat Valenciana* (DOGV), s’ha disposat el pagament del crèdit assignat per l’acord de la passada Conferència Sectorial de Turisme, on es van ratificar els 22 nous plans de sostenibilitat turística en destinació de la Comunitat Valenciana i es van fixar els criteris de distribució i el repartiment del crèdit.

La consellera de Turisme, Nuria Montes, ha remarcat que el Pla territorial de sostenibilitat turística en destinació de la Comunitat Valenciana “permet impulsar, durant els pròxims anys, noves mesures fonamentades en dos conceptes clau per a la Comunitat Valenciana, com ho són, d’una banda, la transformació de les destinacions turístiques intel·ligents i, d’altra banda, l’acció enfront del canvi climàtic”.

En este sentit, ha reiterat l’aposta del Consell per fomentar la sostenibilitat dins del sector turístic en un moment en el qual “el canvi climàtic ja està mostrant els seus efectes en el territori i en el comportament i les necessitats de la demanda”, ha subratllat.

A més, ha insistit que des de la Conselleria d’Innovació, Indústria, Comerç i Turisme “continuarem treballant per a coordinar i impulsar els tres plans territorials de sostenibilitat turística a la Comunitat Valenciana que estan actualment en marxa i inclosos en l’Estratègia de sostenibilitat turística en destinacions del Pla de recuperació, transformació i resiliència, que inclouen més de 50 destinacions turístiques”.

En concret, les 22 entitats locals que s’inclouen en el Pla territorial de sostenibilitat turística en destinació Comunitat Valenciana este any 2023 són Alboraia, l’Alfàs del Pi, l’Associació Intermunicipal Municipis del Penyagolosa, Benicàssim, Benidorm, Buñol, Calp, Canet d’en Berenguer, Elda, Gandia, Mancomunitat Espadà-Millars, Mancomunitat Alt Maestrat, Montanejos, Novelda, Orihuela, Puçol, el Puig de Santa María, Sagunt, Teulada, la Vall d’Uixó, Vinaròs i Xàtiva.

Per províncies, Alacant suma 7 plans dotats amb 16.509.471 euros, la província de Castelló incorpora 7 intervencions amb una assignació de 10.008.613 euros i la província de València, que té 8 plans d’entitats locals dotats amb un total de 15.012.916 euros.

El termini d’execució d’estos plans finalitzarà el 30 de juny de 2026, data fixada per la Unió Europea per al conjunt de les actuacions finançades pels Fons MRR i incorporades en l’estratègia de sostenibilitat turística en destinacions.

**Sobre estos plans**

Els plans de sostenibilitat turística en destinació que executen les entitats locals són subprojectes niuats al Pla territorial de sostenibilitat turística en destinació Comunitat Valenciana, que, al seu torn, s’integra en el projecte Estratègia de sostenibilitat turística de la Secretaria d’Estat de Turisme.

A més, es desenvolupen en execució del Pla de recuperació, transformació i resiliència (PRTR), dins de l’apartat ‘Transformació del model turístic cap a la sostenibilitat’, que té per objecte reforçar la sostenibilitat mediambiental, socioeconòmica i territorial del turisme; este pla de recuperació és finançat enterament per fons europeus Next Generation EU.

Fecha: 07/10/2023